News Update: ดีเกินคาด! GDP จีน ไตรมาส 1 โต 4.8% แม้เผชิญล็อกดาวน์ในหลายเมือง แต่ยอดค้าปลีกต่ำกว่าคาด -3.5% - FINNOMENA
GDP ไตรมาสแรกของจีนโตเกินคาดที่ 4.8% แม้ได้รับผลกระทบจากการล็อกดาวน์ในหลายพื้นที่ก็ตาม
18 เม.ย. 2565

GDP ไตรมาสแรกของจีนโตเกินคาดที่ 4.8% แม้ได้รับผลกระทบจากการล็อกดาวน์ในหลายพื้นที่ก็ตาม
เช้านี้ (18 เม.ย.) สำนักงานสถิติแห่งชาติจีนรายงาน GDP ไตรมาสแรกเพิ่มขึ้นถึง 4.8% จากปีที่แล้ว สูงกว่าคาดการณ์ที่ 4.4% ขณะที่ การลงทุนสินทรัพย์ถาวรในไตรมาสแรกเพิ่มขึ้น 9.3% จากปีที่แล้ว
ด้านการผลิตภาคอุตสาหกรรมเดือน มี.ค. เพิ่มขึ้น 5% แต่ยอดค้าปลีกเดือน มี.ค. ลดลงอยู่ที่ -3.5% จากปีที่แล้ว ซึ่งลดมากกว่าคาดการณ์ที่ -1.6%
อัตราว่างงานในเขตเมืองของเดือน มี.ค. เพิ่มขึ้นสู่ 5.8% จาก 5.5% ในเดือน ก.พ. โดยอัตราว่างงานในผู้ที่มีอายุระหว่าง 16-24 ปี ยังคงอยู่ในระดับสูงที่ 16%
“เราต้องตระหนักว่าสภาพแวดล้อมทั้งในและต่างประเทศมีความซับซ้อนและไม่แน่นอนมากขึ้น ทำให้การพัฒนาทางเศรษฐกิจกำลังเผชิญกับปัญหาและความท้าทายครั้งสำคัญ” สำนักงานสถิติแห่งชาติจีนกล่าวในแถลงการณ์
มีนาคมคือเดือนที่จีนเผชิญกับการแพร่ระบาดครั้งเลวร้ายที่สุดนับตั้งแต่การแพร่ระบาดใหญ่ในปี 2020 ซึ่งการล็อกดาวน์มากกว่าครึ่งประเทศในตอนนั้นส่งผลให้เศรษฐกิจของประเทศหดตัวถึง 6.8% (YoY)
แม้ GDP จีนในไตรมาสแรกของปีนี้จะออกมาดีกว่าที่คาดจากตัวเลขที่สดใสในเดือน ม.ค. และ ก.พ. แต่ตัวเลขเศรษฐกิจในเดือน มี.ค. เริ่มสะท้อนผลกระทบที่เกิดจากการล็อกดาวน์และจำกัดการเดินทางในเมืองเศรษฐกิจสำคัญแล้ว
อ้างอิง: https://www.cnbc.com/2022/04/18/china-economy-q1-gdp-beats-expectations-to-grow-4point8percent-yoy.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
เศรษฐกิจจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA